બેંગલુરુ: કાવેરીના જળને લઇ કર્ણાટક અને તામિલનાડુમાં ૧ર વર્ષ બાદ ખોફનાક હિંસા ભડકી ઊઠી છે. બંને રાજ્યમાં દેખાવકારોએ એકબીજાની સંપત્તિને નિશાન બનાવીને વ્યાપક નુકસાન પહોંચાડ્યું હતું. કર્ણાટકમાં તામિલ નંબરની અને તામિલનાડુમાં કર્ણાટક નંબરની ૧૦પ કરતાં વધુ ગાડીઓને ફૂંકી મારી હતી. પ૦ કરતાં વધુ દુકાનોમાં લૂંટફાટ થઇ હતી. ફાયરિંગમાં એકનું મોત થયું હતું અને ગઇ કાલે ઘવાયેલ એક વ્યકિતની સ્થિતિ ગંભીર હોવાનું જણાવાય છે. ર૦૦થી વધુ લોકોને કસ્ટડીમાં લેવાયા છે. બેંગલુરુ શહેરનાં ૧૬ પોલીસ સ્ટેશન હેઠળના વિસ્તારોમાં કરફ્યુ લાદી દેવામાં આવ્યો છે. તોફાની ટોળાંએ મુખ્યપ્રધાન સિદ્ધારામૈયાના નિવાસસ્થાને હુમલો કર્યો હતો.